- Vi har et par rimelig gode beviser i den her sag, lyder det fra politiet, som kalder sagen yderst sjælden.

I sidste uge var 19-årige Philip Mølsted på vej hjem fra arbejde, da han fik øje på blå blink i bakspejlet.

Han var lige kørt ud på Køge Bugt Motorvejen fra en tankstation ved Karlslunde, da en mørkeblå Peugot 508 trak ind bag ham og blinkede med det lange lys for at få ham til at standse.

- Jeg kan se, at han har tændt et lille blåt blink i forruden. Det er ikke særlig kraftigt, men det tænker man jo ikke over, man holder ligesom bare ind, siger Philip Mølsted til TV 2.

Han trak ind til siden og standsede bilen. Ud af den mørkeblå Peugeot trådte en mand i mørke bukser og korte skjorteærmer. Han gik op til Philip Mølsteds bil og åbnede døren i passagersiden.

Manden præsenterede sig som færdselsbetjent.

Truede med bøde - slap med advarsel

Han sagde, at Philip Mølsted havde foretaget en ulovlig overhaling, at det kostede et klip i kørekortet og en bøde på 1500 kroner.

Det endte dog med, at ”færdselsbetjenten” lod Philip Mølsted slippe med en advarsel, fordi han ikke havde tilstrækkelig videomateriale af den påståede forseelse.

Men det havde Philip Mølsted. Og det er her, at der bliver vendt op og ned på historien.

For manden var ikke færdselsbetjent og Philip Mølsted, han kørte i en lånt bil, som havde et kamera til at filme ud af bagruden for – forklarer han – at kunne påvise skyld ved et færdselsuheld.

- Det er skræmmende

Da Philip Mølsted kom hjem, var han blevet mistroisk over for ”færdselsbetjenten”. Heldigvis havde han jo mandens nummerplade. Da han slog pladen op, fandt han ud af, at bilen ikke var selvforsikret, hvilket undrede ham. Men endnu mere undrede det ham, at ”politibilen” havde en kedelig synshistorik.

- Jeg tænker ikke, at politiet kører en bil til syn og kører der fra igen og så bliver betinget godkendt, fordi den ene tågelygte er i stykker, smågriner Philip Mølsted, som endnu mindre kunne forstå, at der også var personlig gæld i bilen.

Da han kontaktede politiet – altså det rigtige politi – blev hans mistanke bekræftet.

Jeg synes, det er lidt skræmmende, at man kan finde på at gøre sådan noget Philip Mølsted

- Jeg synes, det er lidt skræmmende, at man kan finde på at gøre sådan noget, at udgive sig for at være politibetjent er ret alvorligt, synes jeg, siger Philip Mølsted.

Serveret på et sølvfad

Midt- og Vestsjællands Politi bekræfter over for TV 2, hvad de også kunne fortælle Philip Mølsted. Manden på videoen er ikke politibetjent, som han udgav sig for at være.

Sagen bliver nu efterforsket som en overtrædelse af straffelovens bestemmelser om uberettiget udøvelse af offentlig myndighed, som det hedder. Politiet mener, at de har rimelig gode beviser på hånden, siger kommunikationsmedarbejder Martin Bjerregaard.

Philip Mølsted har nemlig sendt dem videoen, hvor både mandens ansigt og nummerplade er synlig.

- Vi har nogle observationer fra den video, som gør, at vi har en ide om i hvilken retning, vi skal efterforske sagen, lyder det fra Martin Bjerregaard.

Hos Midt- og Vestsjællands Politi er man ikke vant til den slags sager.

- Det er yderst sjældent, at vi har én, der aktivt leger politibetjent. Og det er endnu mere sjældent, at vi har én, der optager det på video, fordi han har kamera i sin bil. Så der er vi selvfølgelige heldige med, at vi får sådan en sag. Det er som at få det hele serveret på et sølvfad, siger Martin Bjerregaard.

- Helt absurd

Hvorfor manden legede færdselsbetjent over for Philip Mølsted, kan politiet kun gisne om.

Måske havde han håbet på et lettere offer, som han kunne franarre nogle penge. Selvom han truede med en bøde og et klip i kortet, havde Philip Mølsted dog ikke oplevelsen af, at det handlede om at få kontanter i hånden. Han gætter på, at manden måske bare havde set sig sur på Philip Mølsted, over at han kom hurtigere frem i morgentrafikken.

- Jeg synes, det er helt absurd, at man kan finde på sådan noget, siger den 19-årige mand fra Rønnede.

Hvis den falske betjent findes skyldig i overtrædelsen, straffes det med bøde eller fængsel indtil to år.